
 Szám:  76-412/2006                                 Tárgy:Javaslat a 2007. évi átmeneti

                                                                           finanszírozásra és költségvetési

                                                                                 gazdálkodásra

     Tisztelt Közgyűlés!

      Az államháztartásról szóló – többször módosított – 1992. évi XXXVIII. tör-    vény  (továbbiakban: Áht) 76. § (1) bekezdése rendelkezik arról, hogy ha a képviselőtestület a költségvetési rendeletet azon év január elsejéig, amelyre szól, nem állapította meg, akkor az átmeneti időszakra vonatkozó gazdálkodásról rendeletet alkothat. Ebben felhatalmazást ad a főpolgármesternek, hogy az önkormányzat bevételeit folytatólagosan beszedhesse, és kiadásait teljesíthesse, illetve meghatározza, milyen intézkedéseket tehet a rendelet keretein belül.

      A fővárosi sajátosságoknak megfelelően az Ötv. 64/C § (2) bekezdése alapján „mindaddig, amíg a fővárosi közgyűlés az érintett forrásoknak a fővárosi önkormányzatok közötti megosztásáról nem dönt, az állandó népességszám egészéhez kapcsolódó – kivéve a 64/B § a) pontját – normatív központi hozzájárulások és az átengedett központi adókból az önkormányzatokat megillető részt a Magyar Államkincstár – a felmerülő személyi jellegű juttatásokat és egyéb kifizetéseket terhelő levonások, járulékok teljesítését és elszámolását követően – a fővárosi önkormányzatnak utalja át. A fővárosi önkormányzat gondoskodik annak továbbutalásáról.”

      A hivatkozott jogszabályi lehetőséggel élve a fővárosi önkormányzati feladatok zavartalan ellátása, a gazdálkodás folyamatosságának biztosítása érdekében mellékelten előterjesztem a 2007. évi átmeneti finanaszírozásról és költségvetési gazdálkodásról szóló rendelettervezetet.
A  rendelettervezet szabályozást tartalmaz:

· a forrásmegosztással érintett bevételeknek a Fővárosi Önkormányzat és a fővárosi kerületek közötti, a 2007. évi forrásmegosztási rendelet megalkotásáig terjedő időszakra vonatkozó utalásokra,

· a Fővárosi Önkormányzat intézményei, a Főpolgármesteri Hivatal, az általa ellátott önkormányzati feladatok, a testületek kiadásai teljesítése érdekében a támogatások folyósításának rendjére,

· a központi költségvetésből leutalásra kerülő kötött felhasználású támogatások továbbutalására,

· a felújítási, fejlesztési feladatok folyamatosságának biztosítása érdekében a kötelezettségvállalások, utalások rendjére,

· a törvényi kötelezettségen alapuló a köztisztviselőket, a közalkalmazottakat külön juttatásként megillető egyhavi illetmény és járulékai kifizetésére,

· az önkormányzati feladatokat ellátó társaságok finanszírozására megkötött szerződésekből, a közgyűlési kötelezettségvállalásokból eredő fizetési kötelezettségek teljesítésére. 

       Kérem a Tisztelt Közgyűlést a 2007. évi átmeneti finanszírozásról és költségvetési gazdálkodásról szóló rendelet megalkotására.

Döntési javaslat

    A Fővárosi Közgyűlés

1) megalkotja a ………../2006.(………) sz. önkormányzati rendeletét a 2007. évi átmeneti finanszírozásról és költségvetési gazdálkodásról.

2) felkéri a főpolgármestert, hogy a döntésről a költségvetési intézményeket tájékoztassa.

Határidő: azonnal

Felelős:    dr. Demszky Gábor főpolgármester

      Az 1. pont szerinti rendelet megalkotásához minősített, a 2. pont szerinti határozat    elfogadásához egyszerű szavazattöbbség szükséges.

     Budapest, 2006. december  „   „

                                                                                           dr. Demszky Gábor
    Láttam:       

                          dr. Tiba Zsolt

                               főjegyző

